O‘ZBEKISTON RESPUBLIKASIDA YaNGI MEHNAT DAFTARChALARINI JORIY QILISh TO‘G‘RISIDA

O‘zbekiston Respublikasida yangi mehnat daftarchalarini joriy etish hamda korxonalar, tashkilotlar va muassasalarni zarur miqdordagi mehnat daftarchalari bilan ta’minlash maqsadida Vazirlar Mahkamasi qaror qiladi:
 1. O‘zbekiston Respublikasida yangi mehnat daftarchalari ilovaga muvofiq tasdiqlansin. Xodimlarga ilgari berilgan amaldagi mehnat daftarchalari almashtirilmaydi.
 2. Belgilab qo‘yilsinki, mehnat daftarchasi xodimning mehnat stajini tasdiqlovchi asosiy hujjat bo‘lib, besh kundan ortik, ishlagan barcha xodimlar uchun yuritiladi.
 3. O‘zbekiston Respublikasi Mehnat vazirligi, O‘zbekiston Respublikasi Ijtimoiy ta’minot vazirligi, Ijtimoiy sug‘urta jamg‘armasi O‘zbekiston Kasaba uyushmalari Federatsiyasi Kengashi bilan birgalikda bir oy muddatda “Mehnat daftarchalarini yuritish tartibi to‘g‘risidagi yo‘riqnoma”ni ishlab chiqsinlar va tasdiqlasinlar.
 4. “Sharq” nashriyot-matbaa konserniga yangi mehnat daftarchalarini va ularga “qo‘shimcha varaqlar”ni o‘z hisobidan 2 oy muddatda chop etish topshirilsin. Mehnat vazirligi mehnat daftarchalarini manfaatdor vazirliklar va idoralarning buyurtmanomalariga muvofiq tarqatsin va ushbu masala bo‘yicha hisob-kitob ishlarini yuritsin.
 5. Belgilab qo‘yilsinki, Qoraqalpog‘iston Respublikasida mehnat daftarchalari qoraqalpoq va o‘zbek tillarida yuritiladi.
 6. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari B.S.Hamidov zimmasiga yuklansin.